C 498/14
DA
Den Europæiske Unions Tidende
30.12.2022
12. glæder sig i denne forbindelse over, at Kommissionen den 16. september forpligtede sig til i denne første fase at bidrage med 150 mio.
EUR til at hjælpe internt fordrevne i Ukraine og 100 mio.
EUR til genopbygning af skoler, der er blevet ødelagt af russiske bombninger, men mener, at disse beløb langt fra er tilstrækkelige i forhold til det behov, der er for en hurtig genopretning i første fase, som anslås at koste 17 mia.
EUR, heraf 3,4 mia.
EUR allerede i 2022;
13. mener, at den anden fase af genopbygningsprocessen bør omfatte genopbygning af kritisk infrastruktur og kritiske tjenester, herunder fjernvarme, elektricitet, vand og kloakering, skoler, hospitaler og civile boliger.
Ordninger med offentlige bygge-og anlægsarbejder vil gøre det muligt at beskæftige mennesker i områder med store ødelæggelser;
14. foreslår, at den tredje fase af genopbygningsprocessen skal lægge fundamentet for langsigtet bæredygtig vækst med udgangspunkt i en strategi med integreret planlægning på territorialt plan, hvor man udnytter systemiske tilgange til bæredygtige, grønne, intelligente og inklusive områder samt OECD's princip om »bedre genopbygning«.
Denne fase bør navnlig fokusere på at nå det mål, som den ukrainske regering har fastsat om frem til 2030 at reducere alle drivhusgasemissioner med 65 %.
Alle investeringer i energisektoren bør bidrage til dekarboniseringen og til at reducere Ukraines afhængighed af fossile brændstoffer med tanke på, at 30 % af solenergikapaciteten og 90 % af vindenergianlæggene er blevet ødelagt eller befinder sig i områder, der er besat af de russiske styrker.
Investeringerne bør også fokusere på at genopbygge centralvarmeanlæg i en lang række ukrainske kommuner, som skal erstattes med moderne fyringsanlæg, der ikke er baseret på afbrænding af fossile brændstoffer.
Det er også af afgørende betydning på nuværende tidspunkt at genopbygge boligmassen samt skoler og hospitaler med henblik på at tiltrække ukrainske flygtninge og fordrevne personer og få dem til at komme tilbage til deres boliger fra før krigen;
15. opfordrer indtrængende Den Europæiske Union, medlemsstaterne og de internationale finansielle institutioner til at yde tilskud i stedet for lån, eftersom Ukraine sandsynligvis ikke vil være i stand til at betale renter og afdrag og tilbagebetale yderligere gæld på kort sigt.
Lån vil øge risikoen for en gældskrise i fremtiden, idet Ukraine allerede før krigen havde en udlandsgæld på ca. 130 mia.
EUR, svarende til 80 % af BNP.
Der, hvor institutionerne ikke kan yde tilskud, bør der ydes rentefri lån eller lån med meget lave rentesatser, især til projekter, der har til formål at hjælpe kommunerne;
16. mener, at Kommissionen, i lyset af at Ukraine har indledt EU-tiltrædelsesprocessen og med henblik på at legitimere en stærk og koordinerende rolle for EU i genopbygningsstrategien, bør foreslå en omfattende genopbygningsfacilitet for Ukraine, som kan opbygges på samme retsgrundlag som EU's genopretnings- og resiliensfacilitet med tilbagebetaling fra 2027 og fremefter.
En sådan facilitet bør gøre det muligt for EU at forfinansiere en betydelig del (40 %) af omkostningerne til genopbygning og genopretning i Ukraine, som regeringen i Ukraine, Kommissionen og Verdensbanken i fællesskab har anslået til 349 mia.
EUR for perioden mellem den 24. februar og den 1. juni 2022, med særligt store konsekvenser for bolig-, transport-, handels- og industrisektorerne og en koncentration af ødelæggelser i regionerne (oblasts) Tjernihiv, Donetsk, Luhansk, Kharkiv, Kyiv og Zaporizjzja;
17. glæder sig på den baggrund over, at gruppen af Ukraines seks kreditorlande den 20. juli erklærede sig villige til indtil udgangen af 2023 at suspendere betalingen af afdrag og renter på Ukraines gæld til gruppens medlemmer;
18.
tilskynder Den Europæiske Union og de internationale finansielle institutioner til at forberede retsgrundlaget for at anvende russiske aktiver, der er indefrosset som led i sanktioner, til genopbygningsprocessen i Ukraine;
19. understreger, at det er afgørende at være hurtig i håndteringen af den humanitære katastrofe i Ukraine, og udvalget efterlyser derfor rimelige vilkår, der er tilpasset omstændighederne og baseret på målbare, verificerbare resultater;
20. understreger, at genopbygningsprocessen bør bygge på forbedring af sociale og miljømæssige standarder, som bør tilnærmes EU-retten, og opfordrer derfor de ukrainske myndigheder til fuldt ud at tilpasse deres arbejdsmarkedslovgivning til de standarder, som er fastsat af Den Internationale Arbejdsorganisation;
21. glæder sig over Luganoerklæringens princip om demokratisk deltagelse, ifølge hvilket genopretningsprocessen skal være en samlet samfundsindsats og også omfatte fordrevne borgere i og uden for Ukraine, lokalt selvstyre og effektiv decentralisering.
RU er også glad for erklæringens støtte til inddragelse af flere interessenter og dens vægt på integritet, gennemsigtighed og ansvarlighed som centrale principper for en vellykket gennemførelse af den nationale genopretningsog udviklingsplan.